Hedehusenes historie
Ved landsbyen Hedehusene blev der i 1847 anlagt en station. Fra 1890’erne udviklede Hedehusene sig til industriby med etablering af teglværk, skærve- og grusgravning. Hedelykke Andelsmejeri (1888) havde smør- og mælkeproduktion, og Kaffesurrogatfabrikken Danmark, som åbnede i 1902, fremstillede kaffeerstatning. Hedehus Kro og Afholdshotellet (hhv. 1888 og 1909) blev samlingssteder, og butikker som Brugsen og bagerier åbnede. Forskolen (1907) og Hedehusene Skole (1916) underviste elever fra både Hedehusene og Baldersbrønde.
Ansgarkirken blev indviet i 1921 og fik tårn i 1939. Indtil midten af 1950’erne var Hedehusene Station, der bl.a. blev benyttet af teglværkerne i området, blandt de største godsbanestationer i Danmark. I 1960 blev der imidlertid anlagt en omfartsvej for lastbiltrafik nord om Hedehusene. Hedehusene Biograf åbnede i 1924, og Afholdshotellet blev i 1934 til Folkets Hus. Industrien dominerede med A/S Hedehus Teglværket, Hedehusene Kalkindustri I/S og A/S Dansk Spændbeton fra 1947. Sidstnævnte repræsenterede den største industrikapacitet i Høje-Taastrup Kommune indtil 1970 og beskæftigede på højdepunktet ca. 500 medarbejdere.
Efter 1970 voksede Hedehusene sammen med landsbyerne Fløng, Kallerup Gårde og Baldersbrønde til en forstad med butikker, bibliotek og skoler. Hedeland (1978), det almene boligområde Charlotteager (1979) og kulturcenteret Hedehuset (1988) understøttede væksten. Grundlaget for Hedehusene som industri- og arbejderby forsvandt, da teglbrændingen på Hedehusene Teglværk stoppede i 1970, og virksomheden fusionerede med Dansk Spæncom i 1980; Hedelykke Mejeri lukkede i 1990. I 2002 lukkede ROCKWOOL sin produktion i Hedehusene, men ROCKWOOL bevarede sit hovedsæde i byen. Til gengæld åbnede Nørrebro Bryghus sin produktion af flaskeøl i Baldersbrønde.
Læs mere om Hedehusene
Læs videre om 
Læs også om 
Se alle artikler om Byhistorie